Huli ta nahiling an saiyang mga online videos, si Ellen DeGeneres inimbitaran si Zyrus, na kaidto Charice Pempengco pa an darang pangaran, tanganing magluwas sa saiyang palabas. Naglayog siya pasiring sa Estados Unidos sa inot na pagkakataon asin nagperporm nin duwang kanta kan Desyembre 19, 2007 episode: "I Will Always Love You" asin "And I Am Telling You". Sumunod kaining pagpamidbid sa Amerika, siya nagluwas sa ikaduwang pagkakataon sa Star King kan Desyembre 28 na nagina "Most Requested Foreign Act", mantang kinakanta an "I Will Survive" ni Gloria Gaynor asin nagkanta sa sarong tambalan kaiba si Lena Park. Kan Enero 2008, si Zyrus inimbitaran sa Malacañan Palace tanganing magperporm para sa Presidente Gloria Macapagal Arroyo.